VISAGINO SAVIVALDYBĖS TARYBA

SPRENDIMAS

DĖL TEIKIMO IŠNUOMOTI ATVIROJO AUKCIONO BŪDU KITOS PASKIRTIES VALSTYBINĖS ŽEMĖS SKLYPĄ, ESANTĮ JAUNYSTĖS G. 21A, VISAGINE

2024 m. gruodžio 19 d. Nr. TS-213

Visaginas

Visagino savivaldybės taryba, vadovaudamasi Lietuvos Respublikos vietos savivaldos įstatymo 7 straipsnio 9 punktu, 15 straipsnio 2 dalies 20 punktu, 16 straipsnio 1 dalimi, Lietuvos Respublikos žemės įstatymo 7 straipsnio 1 dalies 2 punktu, 9 straipsnio 1 dalies 1 punktu, 32 straipsnio 3 dalies 15 punktu, Kitos paskirties valstybinės žemės sklypų pardavimo ir nuomos taisyklių, patvirtintų Lietuvos Respublikos Vyriausybės 1999 m. kovo 9 d. nutarimu Nr. 260 „Dėl kitos paskirties valstybinės žemės sklypų pardavimo ir nuomos“, 90, 91, 93 punktais, Valstybinės žemės sklypų pardavimo ir nuomos aukcionų organizavimo taisyklių, patvirtintų Lietuvos Respublikos Vyriausybės 2014 m. kovo 19 d. nutarimu Nr. 261 „Dėl Valstybinės žemės sklypų pardavimo ir nuomos aukcionų organizavimo taisyklių patvirtinimo“, 7 punktu, Lietuvos Respublikos Vyriausybės 1999 m. vasario 24 d. nutarimo Nr. 205 „Dėl žemės įvertinimo tvarkos“ 5.2 papunkčiu, Statybos techninio reglamento STR 1.12.06:2002 „Statinio naudojimo paskirtis ir gyvavimo trukmė“, patvirtinto Lietuvos Respublikos aplinkos ministro 2002 m. spalio 30 d. įsakymu Nr. 565 „Dėl Statybos techninio reglamento STR 1.12.06:2002 „Statinio naudojimo paskirtis ir gyvavimo trukmė“ patvirtinimo“ priedu, nusprendžia:

1.	Teikti Nacionalinei žemės tarnybai prie Aplinkos ministerijos išnuomoti atvirojo aukciono būdu Visagino savivaldybės patikėjimo teise valdomą 0,5312 ha ploto kitos paskirties (naudojimo būdas – komercinės paskirties objektų teritorijos) valstybinės žemės sklypą (unikalus Nr. 4400-0614-9877, kadastro Nr. 4583/0003:138), esantį Visagino m., Jaunystės g. 21A (toliau – Žemės sklypas).

2.	Patvirtinti šio sprendimo 1 punkte nurodyto Žemės sklypo pradinį metinį žemės nuomos mokestį – 873 Eur (aštuoni šimtai septyniasdešimt trys eurai) be aukciono organizavimo išlaidų.

3.	Siūlyti žemės sklypo nuomos aukciono sąlygas:

3.1.	žemės sklypo nuomos aukciono vykdymo būdas – atvirasis.

3.2.	pageidaujama žemės sklypo nuomos aukciono pradžios data – po 2 (dviejų) mėnesių nuo visų reikalingų dokumentų ir duomenų pateikimo Nacionalinei žemės tarnybai prie Aplinkos ministerijos;

3.3.	minimalus privalomas dalyvių skaičius – 1.

3.4.	žemės sklypo nuomos terminas pagal numatomų statyti pastatų ir statinių ekonomiškai pagrįstą naudojimo trukmę – 50 (penkiasdešimt) metų.

3.5.	Nuomininkas, vadovaudamasis detaliuoju planu, patvirtintu Visagino savivaldybės tarybos 2005 m. kovo 17 d. sprendimu Nr. TS-387 „Dėl detaliųjų planų patvirtinimo“, pagal kurį buvo suformuotas žemės sklypas Jaunystės g., Visagine skirtas komercinės, infrastruktūros bei rekreacinės paskirties objektams statyti, privalo pradėti vykdyti veiklą per 5 metus nuo Žemės sklypo nuomos sutarties įregistravimo dienos Nekilnojamojo turto registre. Detaliojo plano koregavimas galimas vadovaujantis Lietuvos Respublikos teritorijų planavimo įstatymo 28 straipsnio 9 dalies nuostatomis.

4.	Nustatyti, kad aukcionui neįvykus, jis skelbiamas pakartotinai vieną kartą.

5.	Siūlyti nustatyti sandoriu žemės sklype esančiam pastatui – lauko tualetui (unikalus Nr. 4400-2200-1807) eksploatuoti 122 kv. m ploto servitutą – teisė statinių savininkui naudotis žemės sklypu.

6.	Teikti informaciją apie šio sprendimo 1 punkte nurodytą išnuomojamą Žemės sklypą (duomenys pagal Nekilnojamojo turto registro duomenų bazės 2024-11-15 datos išrašą):

6.1.	teritorija, kurioje taikomos specialiosios žemės naudojimo sąlygos, neįregistruota Nekilnojamojo turto registre:

6.1.1.	elektroninių ryšių tinklų elektroninių ryšių infrastruktūros apsaugos zonos (III skyrius, vienuoliktas skirsnis), plotas 8 kv. m.

6.1.2.	elektros tinklų apsaugos zonos (III skyrius, ketvirtasis skirsnis), plotas 11 kv. m.

6.1.3.	vandens tiekimo ir nuotekų, paviršinių nuotekų tvarkymo infrastruktūros apsaugos zonos (III skyrius, dešimtasis skirsnis), plotas 452 kv. m.

6.2.	Teikti duomenis apie įregistruotas teritorijas, kuriose taikomos specialiosios žemės naudojimo sąlygos:

6.2.1.	elektroninių ryšių tinklų elektroninių ryšių infrastruktūros apsaugos zonos (III skyrius, vienuoliktas skirsnis), plotas 3 kv. m.

6.2.2.	elektros tinklų apsaugos zonos (III skyrius, ketvirtasis skirsnis), plotas 22 kv. m.

6.3.	Teikti duomenis apie įregistruotus žemės servitutus:

6.3.1.	servitutas – teisė ribotai naudotis sklypo dalimi kitais tikslais (visuomenės poreikiams, tarnaujantis) S5, plotas – 0,1581 ha.

6.3.2.	kelio servitutas – teisė važiuoti transporto priemonėmis (tarnaujantis) S3, plotas – 0,1581 ha.

6.3.3.	servitutas – teisė aptarnauti požemines, antžemines komunikacijas (tarnaujantis) S4, plotas – 0,1581 ha.

6.3.4.	kelio servitutas – teisė naudotis pėsčiųjų taku (tarnaujantis) S1, S2, plotas – 0,1581 ha.

7.	Įpareigoti Visagino savivaldybės merą teisės aktuose nustatyta tvarka pateikti Žemės sklypo pardavimo atvirojo aukciono organizatoriui Visagino savivaldybės administracijos darbuotojo, atsakingo už informacijos apie parduodamą aukcione žemės sklypą pateikimą, kontaktus.

8.	Paskelbti šį sprendimą Teisės aktų registre ir Visagino savivaldybės interneto svetainėje.

9.	Šis sprendimas įsigalioja 2025 m. sausio 1 d.

Šis sprendimas gali būti skundžiamas savo pasirinkimu Visagino savivaldybės tarybai (Parko g. 14, 31140 Visaginas) Lietuvos Respublikos viešojo administravimo įstatymo nustatyta tvarka, arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų administraciniam teismui (e.teismas.lt arba Žygimantų g. 2, 01102 Vilnius) arba atitinkamiems jo rūmams Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotam asmeniui dienos.

Savivaldybės meras	Erlandas Galaguz